SKRIFTLIG FORESPØRGSEL E-2062/99

af Laura González Álvarez (GUE/NGL) til Kommissionen

(12. november 1999)

Om: Adgang til ansættelse som lærer ved de officielle spanske sprogskoler for lærere fra det øvrige EU

De spanske myndigheder har ikke medtaget hvervet som lærer ved de officielle spanske sprogskoler i anvendelsesområdet for direktiv 89/48/EØF(1). På grund af denne udeladelse har uddannede lærere fra det øvrige EU ikke adgang til erhvervet.

Finder Kommissionen, at de spanske myndigheder er bemyndigede til ved gennemførelsen af direktiv 89/48/EØF dels uden grund at begrænse antallet af regulerede erhverv i Spanien, som andre EU-borgere kan få adgang til, dels at lade de spanske indehavere af et eksamensbevis få adgang til samtlige disse erhverv?

Mener Kommissionen, at arbejdet som lærer ved en officiel spansk sprogskole er et officielt reguleret erhverv omfattet af direktiv 89/48/EØF i betragtning af de gældende spanske bestemmelser om adgang ved udvælgelsesprøve (lov 1/1990, femtende tilføjelse), beretning KOM(96) 46 endelig, og Domstolens retspraksis vedrørende direktiv 89/48/EØF?

Mener Kommissionen, at det forhold, at lærere ved de officielle spanske sprogskoler ikke er omfattet af kongeligt dekret 1665/1991 og 1754/1998 om gennemførelse i spansk ret af direktiv 89/48/EØF, er en forskelsbehandling i henhold til EF-traktatens artikel 48 og 52 (nu 39 og 43 i EF-traktaten)

af indehavere af eksamensbeviser fra andre EU-lande svarende til de spanske, idet disse ikke kan få adgang til ansættelse som lærer gennem en udvælgelsesprøve?

Hvilke foranstaltninger påtænker Kommissionen at træffe over for Spanien for at hindre denne forskelsbehandling og sikre, at ansættelse som lærer ved de officielle spanske sprogskoler kommer til at indgå blandt de erhvervsaktiviteter, som er reguleret ved kongeligt dekret 1665/1991 og 1754/1998 til gennemførelse af direktiv 89/48/EØF i spansk ret?

(1) EFT L 19 af 24.1.1989, s. 16.

Svar afgivet på Kommissionens vegne af Frederik Bolkestein

(20. december 1999)

Det ærede medlems spørgsmål er velkendt af Kommissionen. Kommissionen har faktisk allerede tidligere indledt en overtrædelsesprocedure mod Spanien vedrørende anvendelse af Rådets direktiv 89/48/EØF af 21. december 1988 om indførelse af en generel ordning for gensidig anerkendelse af eksamensbeviser for erhvervskompetencegivende videregående uddannelser af mindst tre års varighed(1) for at få adgang til visse stillinger i den offentlige sektor, som besættes gennem udvælgelsesprøver.

I forbindelse med denne overtrædelsesprocedure undersøgte Kommissionen, om de erhverv, som man kun kan få adgang til, hvis man har et akademisk eksamensbevis, hvoraf det fremgår, at man har et vist uddannelsesniveau, er lovregulerede erhverv ifølge direktiv 89/48/EØF. Efter en nøje undersøgelse og efter at have fremsat en begrundet udtalelse i henhold til EF-traktatens artikel 226 (tidligere artikel 169) (anden fase i overtrædelsesproceduren) har Kommissionen besluttet at henlægge denne overtrædelsesprocedure på grundlag af følgende betragtninger:

I henhold til direktiv 89/48/EØF forstås ved lovregulerede erhverv de erhverv, hvis udøvelse ifølge love eller administrative bestemmelser kræver et eksamensbevis. Begrebet eksamensbevis er ligeledes defineret i direktivet og skal forstås som et bevis for erhvervsmæssige kvalifikationer. Formålet med dette direktiv er en anerkendelse af eksamensbeviser for erhvervskompetencegivende videregående uddannelser af mindst tre års varighed. Når et erhverv eller adgang til visse stillinger kræver en akademisk uddannelse på et vist niveau inden for et hvilket som helst område (dvs. en akademisk grad i bred betydning), men ikke et eksamensbevis for en særlig uddannelse inden for et bestemt område, falder dette uden for direktivets anvendelsesområde.

Spansk lovgivning (Ley Orgánica 1/1990) kræver, at man for at få adgang til ansættelse som lærer ved de officielle spanske sprogskoler har et eksamensbevis som licenciado, ingeniør, arkitekt eller lignende, men ikke et eksamensbevis som lærer. Der er derfor ikke tale om et erhverv, der er lovreguleret i henhold til direktivet.

Som følge heraf udgør det forhold, at lærere ved de officielle spanske sprogskoler ikke er omfattet af loven om gennemførelse i spansk ret af direktiv 89/48/EØF, hverken en overtrædelse af direktivet eller af EF-traktatens artikel 43 (tidligere artikel 52).

Den kendsgerning, at direktivet ikke finder anvendelse, betyder dog ikke, at EU-borgere, der er indehavere af akademiske eksamensbeviser, som er udstedt i en anden medlemsstat, ikke har nogen som helst ret til at få adgang til det pågældende erhverv. I dette tilfælde er anerkendelse af eksamensbeviser, som er erhvervet i andre medlemsstater, omfattet af principperne i traktatens artikel 39 og 43, således som Domstolen har fortolket dem i sin retspraksis på området(2). Disse bestemmelser fastsætter ikke specifikt en ret til anerkendelse af eksamensbeviser. De fastsætter udelukkende, at værtslandet er forpligtet til at tage hensyn til de eksamensbeviser, der er erhvervet i en anden medlemsstat, og sammenligne dem med de eksamensbeviser, som kræves i værtslandet. Hvis denne sammenligning falder positivt ud, har indehaveren af et udenlandsk eksamensbevis ret til at få adgang til udvælgelsesprøven.

(1) EFT L 19 af 24.1.1989.

(2) Sag C 222/86 Union nationales des Entraineurs et cadres techniques professionnels du Football(UNECTEF)/Heylens, [1987], Sml. 4097, C-840/89 Vlassopoulou/Ministerium fûr Justiz, Bundes-und Europaangelegenheiten Baden-Wûrttemberg, [1991], Sml. I-2357 og C-104/91 Aguirre Borrell m.fl. (Newman), [1992] Sml. I-3003.